tomron87/hebrew-wikipedia-sentences-corpus huggingface dataset:
זרעיו של הריסן הדק ניחנו בתכונות מיוחדות לתזמון הנביטה של הזרע והבטחת הצלחתה והתבססותה בתנאי המדבר חסרי הוודאות באשר לזמן ירידת המשקעים וכמותם.
התכונות הללו מאפשרות שמירה על הזרעים ותזמון הפצתם רק אחרי גשם עז וממושך, שמותיר בקרקע לחות מספקת גם לנביטה, תוך כדי פיזור הסיכונים לאורך שנים.
התכונות מתגלות בשלושה מצבים: שלב ההגנה וההמתנה, שלב ההפצה ובשלב הנביטה וההתבססות וכולן קשורות לגשם עז וממושך.
שלב ההגנה וההמתנה - ההלקטים הדו-זרעיים של ריסן דק קשים וכל אחד כלוא בתוך שני עלי גביע גדולים, העליון והתחתון, ולא רק זאת ההלקטים הבשלים שמוכנים להפצה, נשמרים בצמח האם הקוצני ובכך נמנעת אכילתם על ידי אוכלי זרעים עד סמוך לזמן הנביטה (מספר שעות).
שלב תזמון הפצת הזרעים פיזור הסיכונים - שלב מותנה בגשם חזק וממושך ונעשה בשני שלבים.
בשלב ראשון מתפשקים עלי הגביע בשיעור של 5 מ"מ וזאת לאחר הרטבה רצופה וממושכת של 10 עד 12 דקות.
זמן קצר זה נכון להלקטים משנים קודמות, זמן ארוך יותר של 25 עד 160 דקות נכון להלקטים שהבשילו באותה שנה.
בשלב שני נפתח ההלקט בשתי קשוות בעצימות גבוהה המביאה לירי של הזרעים למרחק מטרים אחדים, וזאת לאחר הרטבת רקמת החיבור של המחיצה ודפנות ההלקט.
לשם כך דרושה הרטבה ממושכת.
נמצא, שאחרי 15 דקות של הרטבה נפתחים רק 5% מההלקטים, ואחרי 3 שעות נפתחים כל ההלקטים שנותרו משנים קודמות, וכן מחצית ההלקטים מהשנה הנוכחית.
יש בכך פיזור סיכונים, שלא כל הזרעים יופצו לאוכלי זרעים או ינבטו באותה עת ובאותה שנה ויחשפו ליובש לאחר הנביטה, אלא ישמרו בבנק הזרעים על צמח האם.
שלב תזמון הנביטה – בזרעים יבשים הדוקות השערות ומפותלות אל פני הזרע.
משפלט הזרע היבש ונרטב, סופגות שערותיו מים במהירות, מזדקרות ומתפשקות באופן שהזרע מתרומם ונעמד בזווית של 45 מעלות לפני הקרקע, תנוחה המביאה את קצה השורשון שלו במגע עם הקרקע והחדרתו.
השורשון עשוי להתארך כדי 5 ס"מ במשך יממה אחת אחר חדירתו.
בנקודת החדירה המהירה לקרקע מופרש חומר דביק מקצות שערותיו של הזרע שמעגן את הזרע ומונע את סחיפתו בשיטפונות ובזרמי המים.
מאידך, אם הזרע נופל למים מתעכבת נביטתו בעזרת הריר שהוא מפריש.
הריר יוצר סביבו שכבה אטימה לחמצן.
באין חמצן – אין נביטה.
אטימת הזרע מונעת נביטה בתוך זרמי המים בלי פגיעה בכושר נביטתו.
עם רדת המים הזרע מסוגל לנבוט אם צד אחד שלו מונח על קרקע לחה.
"ריסֵט" היא דרמה קומית ישראלית אשר נוצרה, נכתבה ובוימה על ידי הקומיקאי אדיר מילר.
הסדרה צולמה בקיץ 2025 בהפקת חברת ארצה הפקות, ועלתה לשידור ב-10 בפברואר 2026 בערוץ קשת 12.
הסדרה עוקבת אחר גידי, נגד בשירות קבע בצה"ל שחווה טלטלה כפולה: לאחר שקיבל בשורה רפואית סופנית שהובילה אותו למסע של מרד והתפרקות, הוא מגלה כי נפלה טעות בבדיקות.
כעת, כשהוא בריא אך מוקף בהריסות שגרם במו ידיו, עליו לבחור בין ניסיון לשקם את השברים לבין היציאה לדרך חדשה לגמרי, הרחק מהמסלול המוכר של חייו.
גידי לביא (אדיר מילר): איש קבע במודיעין שעובר את משבר אמצע החיים.
קרני לביא (מירי מסיקה): אשתו השנייה של גידי.
(רון שחר): קרוב משפחה חדש המציע לגידי עבודה.
רצון (ליאור כלפון): רס"ר היחידה, איש קבע וחבר ליחידה של גידי.
(ניר שטראוס): קצין שמשרת ביחידה של גידי ורצון.
נויה להב (עומר נודלמן): דוגמנית שגידי מתאהב בה.
מיקה לביא (אלונה סער): בתו של גידי מנישואיו הראשונים.
ליסה (עירית קפלן): המטפלת הזוגית של גידי וקרני.
דוקטור לוין (ניר רון): הרופא של גידי
(אליה שר) בתו של גידי ו קרני
שם הפרקתאריך שידורמקורי נתוני צפייהמקור1פרק הבכורה10 בפברואר 202620.8%538,000
ריפוי גני הוא החדרת גן לתוך תאים או רקמות של חולה על מנת לרפאו.
התקווה העיקרית לגבי טיפול גני היא היכולת התאורטית שלו לרפא מחלות תורשתיות, שקשה לטפל בהן בכלים הרפואיים הקיימים כיום.
המטרה הבסיסית של ריפוי גני היא להוסיף אלל תקין על מנת שיפצה על אללים פגומים, שעברו מוטציה שפגעה בתפקודם או עברו בתורשה מההורים.
בחלק ניכר מן המחלות התורשתיות נוכחות שני עותקים פגומים של גן בודד פוגעת בתפקודו והיא הגורם היחיד למחלה.
מטרת הריפוי הגני היא לרפא את החולה באמצעות החדרת עותק תקין של הגן לכרומוזום או לחלופין לשחלף את המקטע הפגום עם מקטע תקין.
ריפוי גני הוא תחום חדש ברפואה ונרשמו בו הצלחות חשובות בד בבד עם כישלונות.
צורת ריפוי חדשה נוספת, ריפוי אנטיסנס, קשורה לריפוי גנטי, אך אינה נכללת בו.
חיסון DNA הוא טיפול חיסוני עתידני שהותנע אף הוא בזכות הכישלונות הראשוניים בריפוי גני.
עד תחילת 2007 התבצעו למעלה מאלף מחקרים בריפוי גני, רובם בארצות הברית.
שישה מחקרים מסוג זה נעשו בישראל.
ב-2012 נטען כי Glybera, טיפול לחוסר באנזים ליפאז כתוצאה ממוטציה בגן המקודד לאנזים זה, הוא הטיפול הגני הראשון שאושר לשימוש קליני באירופה ובארצות הברית.
עם זאת, לפי חברת התרופות נוברטיס וה-BBC, שיטת הריפוי שהמציא פרופ' קארל ג'ון, HIV נגד לוקמיה, שאושרה ב-30 באוגוסט 2017 היא הריפוי הגני הראשון שאישר מנהל המזון והתרופות האמריקאי.
יש הטוענים כי התרופה לוקסטורנה היא הטיפול הגנטי הראשון שאישר מנהל ה-FDA, לריפוי המחלה רטיניטיס פיגמנטוזה (גן RPE65) ולמחלה .
כיוונים ראשוניים של ריפוי גני
בשנות ה-80, התפתחות הביולוגיה המולקולרית הביאה לשיטות יעילות לריצוף ולשכפול גנים.
התפתחות זו הובילה לרעיונות של החדרת גנים אנושיים לתוך תאי מיקרואורגניזמים, על-מנת לסנתז בהם חלבונים הנעדרים במחלות גנטיות שונות, כדוגמת חלבון האינסולין במחלת הסוכרת.
לאחר סינתזה של החלבון בחיידק התקווה הייתה שניתן יהיה להזריק חלבון זה לאדם חולה ולרפאו.
הדגש בניסיונות אלה הושם מראשיתם על מחלות נוספות שידוע שנובעות מפגם בגן בודד - סיסטיק פיברוזיס, המופיליה, ניוון שרירים ואנמיה חרמשית.
הבעיה העיקרית הייתה בכך שבניגוד להחדרות של מקטעי DNA קצרים, אותם ניתן לבצע בצורה יחסית יעילה לחיידק באמצעות פלזמידים, מדענים לא יכלו להחדיר מקטעים ארוכים יותר.
כיום עוסק הריפוי הגני יותר בניסיונות להחדיר גנים לתוך תאי אדם, בעיקר תוך שימוש בוירוסים בלתי מזיקים.
התרופה הראשונה שמבוססת על עיקרון זה אושרה בסין בשנת 2003. החברה הישראלית וסקולר ביוג'ניקס בשנת 2019 נמצאת בשלב השלישי לקראת קבלת אישור בארצות הברית של תרופה שפיתחה.
ברמה התאורטית ניתן לבצע טרנספורמציה גנטית לתאים סומטיים או לקו גזע (Germline) (כגון תאי זרע או ביציות).
כל נסיוניות הריפוי הגני עד היום התמקדו בתאים סומטיים ונושא הנדסת תאי גזע נשאר שנוי במחלוקת בשל ההבטים האתיים הקשים הכרוכים בו.
על מנת לבצע טרנספורמציה לתא סומטי יש לדאוג לכך שהווקטור הגנטי יוחדר לתא ולאחר מכן יעבור שחלוף (רקומבינציה) ויכנס לתוך אחד הכרומוזומים בתא.
בשיטה זו תאי המטרה מוצאים מהגוף, עוברים טרנספורמציה מחוצה לו, ולאחר מכן מוחדרים חזרה.
הניסיונות הראשונים לריפוי גנים בשיטה זו נעשו ב-1990, במטרה לטפל בילדים עם כשל חיסוני נורש ובמבוגרים עם אחוזי כולסטרול גבוהים בסרום.
שיטת Ex vivo יעילה בעיקר כאשר התאים המיועדים לטיפול ניתנים להוצאה מהגוף בקלות יחסית, כמו בתאי דם ותאי כבד.
בשיטה זו הווקטורים מוחדרים ישירות אל תאי המטרה בעודם בתוך הגוף.
המשימה במקרה זה היא קשה בהרבה - על הווקטורים המוחדרים להגיע למספר מרבי של תאי מטרה ללא היחשפות למערכת החיסון של הגוף.
התקווה העיקרית בטיפולים מסוג זה היא בכיוונים של טיפול ויראלי.
הווירוסים הם גופיפים קטנים שבטבע כל קיומם סובב סביב החדרת חומצת גרעין (DNA או RNA) אל תוך התא.
במהלך מיליוני שנות אבולוציה הווירוסים שיכללו את יכולות החדירה שלהם לתא ואת יכולות שילוב החומר הגנטי שלהם אל תוך הכרומוזומים של התא המארח.
המועמדים העיקריים להוות נשאי מידע גנטי בריפוי גני הם האדנווירוסים (adenoviruses) והרטרווירוסים (retroviruses).
הווירוסים שנמצאים בשימוש עברו מספר שינויים וסולקו מהם הגנים שעשויים לפגוע בתאים בריאים.
הרטרווירוסים הם נגיפים מבוססי RNA, המיוחדים ביכולתם להפוך RNA ל-DNA באמצעות שעתוק לאחור (retrotranscription) באמצעות האנזים רוורס טרנסקריפטאז, ולשלב את ה-DNA בתוך כרומוזום התא המארח.
אם המדענים יצליחו לשלב את הגן המרפא בכרומוזום, הגן יוכל לעבור לדורות הבאים של התא הסומטי לאחר המיטוזה.
חברת התרופות הצרפתית RPR Gencell השתמשה ברטרווירוסים לטיפול בחולי סרטן ריאות.
אחרי הזרקה של p53 - גן המדכא גידולים לרקמות חולות - נרשמה עצירה בגידול והוא פורק על ידי הגוף.
האדנווירוסים הם נגיפים מבוססי DNA, גדולים יותר, ועל כן מסוגלים לשאת יותר חומר גנטי.
בפני הטיפול הוויראלי עומדות מספר בעיות קשות:
התמודדות עם מערכת החיסון - ברגע שהנגיפים מזוהים על ידי מערכת החיסון בזרם הדם, נוגדנים נקשרים אל מעטפת הווירוסים ובסופו של דבר גורמים לפירוקם באמצעות לויקוציטים.
חוסר היכולת לנבא או לשלוט על המיקום בתוך כרומוזום בתא המטרה שאליו יוכנס החומר הגנטי שמועבר על ידי הווירוס.
אם הגן החדש יכנס לתוך מקטע מקודד של גן קיים הוא יכול לפגוע בתפקודו ולהסב נזק כבד לתא.
אם, לעומת זאת, הווירוס יכנס לתוך אינטרון של גן קיים או בין גנים, ייתכן שלא יתבטא כלל ולא יוכל לעזור לחולה.
מענה אפשרי לבעיה זו הוא הוספת כרומוזום מלאכותי לתא שיכיל את הגנים המוחדרים.
בכל הנוגע לבטיחות האתית של ריפוי גני, מחסום וייסמן הוא כלל האצבע בחשיבה הנוכחית.
המחסום הוא העיקרון שמידע גני זורם מהגנים בתאי המין אל התאים הסומטיים, אך לעולם לא בכיוון ההפוך.
כך הריפוי הגני אינו יכול להשפיע על הגנטיקה של האוכלוסייה.
אולם, יש עדויות שקיימים מקרים מסוימים שבהם המחסום עשוי להישבר.
ריפוי בעיסוק הוא מקצוע ממקצועות הבריאות ומטרותיו הן השגה, שימור והשבת האדם לתפקוד בעיסוקים המשמעותיים עבורו.
ריפוי בעיסוק מסייע לאנשים בעלי הפרעה בתפקוד עקב לקות פיזית, נפשית, קוגניטיבית או תקשורתית, לחיות חיים עצמאיים במשפחה ובחברה עד כמה שניתן.
המקצוע שואב את מקורות הידע שלו ממדעי העיסוק, מדעי הרפואה וממדעי החברה וההתנהגות.
המקצוע מתמקד במגוון העיסוקים המבוצעים על ידי המטופלים, אשר יכולים להיות בכל גיל, וחשיבותם לתפקוד האדם ולתחושת השייכות החברתית ורווחתו.
מקצוע זה בא לספק התערבות המאפשרת לאדם לפתח או לשחזר מיומנויות חברתיות, מיומנויות משחק ויכולות למידה התואמות את גילו.
בנוסף, מרפאים בעיסוק מיומנים בעזרה למטופלים בעלי מגוון רחב של קשיים גופניים, התפתחותיים והתנהגותיים, כגון ליקויי כתיבה, שימוש במחשב וכדומה, ובהתאמת ציוד ואביזרי עזר.
תפקידם המרכזי של המרפאים בעיסוק הוא לסייע לאדם להיות מעורב בעיסוקים שהם בעלי מטרה, משמעות וחשיבות עבורו, ואשר מאפשרים לו השתתפות בחיי היום-יום כבסיס לבריאותו, רווחתו, ביטחונו ולאיכות חייו.
מרפאים בעיסוק עובדים עם מגוון אוכלוסיות, במסגרות שונות.
הטיפול בריפוי בעיסוק מותאם לגילו, יכולותיו או לחליפין מגבלותיו, תפקידיו, ערכיו והרקע התרבותי של הפרט.
מרפאים בעיסוק ממלאים תפקידי מפתח בתהליכי האבחון, הטיפול, והשיקום בקרב אוכלוסיות מגוונות, ופעילים במגוון מסגרות במערכות הבריאות, החינוך והרווחה בהתאם לתחומי התמחותם.
עוד הם פועלים במסגרות קהילתיות מגוונות ומסגרות פרטיות רבות, כגון קליניקות פרטיות ומתנ"סים חברתיים.
ריפוי בעיסוק פיזיקלי – עוסק בטיפול במטופלים הסובלים מקשיים נוירולוגיים ומוטוריים שונים, טיפול בנפגעי טראומה, טיפול באנשים לאחר תאונות דרכים, לאחר ניתוחי כף יד, קריעות גידים, כוויות, שברים, אירוע מוחי ופגיעות ראש, תפקוד לאחר ניתוחי החלפת מפרק הירך ועוד.
ריפוי בעיסוק בתחום הגריאטריה – ריפוי בעיסוק בתחום הגריאטרי עוסק בקידום או שימור איכות החיים והיכולת התפקודית של אנשים בגיל הזקנה.
המטרה היא לאפשר לאדם המבוגר והקשיש עצמאות מרבית ומעורבות במארג החיים והקהילה.
מרפאים בעיסוק מסייעים לאנשים קשישים הן באופן פרטני והן ברמה מערכתית.
בהיבט הפרטני, מרפאים בעיסוק מאבחנים את נקודות הקושי והעוצמה של האדם, ומטפלים בו באופן אישי על מנת לסייע לו בהתמודדות עם קשייו.
תוכנית ההתערבות מותאמת לאדם באופן אישי תוך שיתוף פעולה בינו, לבין סביבתו, הגורמים המטפלים בו והמרפא בעיסוק המטפל בו.
בפן המערכתי, למרפאים בעיסוק ישנו תפקיד נכבד בהדרכת צוותים מטפלים, בני משפחה ומדריכות תעסוקה במוסדות שונים.
בנוסף, מרפאות בעיסוק אמונות על נושא קידום בריאות בתחומים רבים כמו: הדרכה למניעת נפילות, העשרת פעילות פנאי וכדומה.
המטרה היא לאפשר לאדם הקשיש לחוות חיי יום יום משמעותיים, בהם הוא מעורב בעיסוקים החשובים לו והתורמים לבריאותו הנפשית והפיזית.
ריפוי בעיסוק אצל קשישים בא לידי ביטוי לרוב כשיקום לאחר אירוע מוחי, כטיפול במטופלים עם מחלת אלצהיימר, מחלת פרקינסון, כטיפול לאחר נפילות, טיפול קוגניטיבי במקרי ירידה בזיכרון ועוד.
ריפוי בעיסוק בתחום בריאות הנפש – עוסק בהערכת היכולת התפקודית של מטופלים עם פגיעות נפשיות שונות ובטיפול מתוך מטרה להשיג עצמאות תפקודית בתחומי החיים השונים.
מבחינה טיפולית, תפקידו העיקרי של מקצוע הריפוי בעיסוק בבתי החולים הפסיכיאטריים הוא מתן סיוע לאנשים בזיהוי הגורמים המפריעים ליכולתם לקחת חלק בעיסוקים משמעותיים, לסייע במציאת פתרונות מותאמים אישית ולהמליץ על תמיכה סביבתית לאחר השחרור תוך מתן מידע על שירותים ומשאבים הזמינים בקהילה.
תרומתו הייחודית של מקצוע הריפוי בעיסוק במהלך אשפוז היא מתן התערבות ממוקדת בעיסוקים והמשלבת גישות קוגניטיביות במטרה לקדם השתתפות במגוון רחב של עיסוקים ובכך לקדם בריאות והחלמה.
כיוון שבאשפוז תקופת השהות של המטופל מוגבלת, ההערכה והטיפול מתרחשים במקביל ולרוב במסגרת קבוצתית.
הקבוצה מאפשרת להעביר מידע ולנהל דיון מובנה בין המשתתפים ובכך לעזור להם ליישם מידע וללמוד זה מזה.
בנוסף, כחלק מתפיסת השיקום והחלמה בבריאות הנפש, מרפאים בעיסוק מהווים כיום חלק בלתי נפרד ממערך בריאות הנפש והם מוגדרים על פי תקנות ונוהלי חוק השיקום (התש"ס, 2000) בכל מגוון תחומי השטח: דיור, תעסוקה, ליווי משפחות ופנאי.
כמו כן במגוון תפקידים הכוללים גם ניהול, הדרכה ופיקוח.
מרפא בעיסוק הוא מי שבידו תעודת תואר ראשון אקדמי מוכר בריפוי בעיסוק, ובעל תעודת מרפא בעיסוק מטעם משרד הבריאות.
על פי חוק הסדרת העיסוק במקצועות הבריאות משנת 2008, על מנת להיות מרפא בעיסוק מורשה מטעם משרד הבריאות יש לגשת לבחינת רישוי בנוסף ללימודים אקדמיים והכשרה מעשית.
כיום נלמד המקצוע במוסדות האקדמיים הבאים: האוניברסיטה העברית, אוניברסיטת תל אביב, אוניברסיטת חיפה, ושלוחתה במכללת מבח"ר בני ברק, אוניברסיטת אריאל והקריה האקדמית אונו.
במוסדות הללו ישנן תוכניות גם לתארים מתקדמים.
לאחרונה אושרו שתי תוכניות אקדמיות באזורי הפריפריה בישראל, באוניברסיטת בן-גוריון בנגב ובמכללה האקדמית צפת.
מנתוני משרד הבריאות משנת 2019 עולה כי בישראל ישנם 6,373 מרפאים בעיסוק מוסמכים, עם 6,154 מרפאים מתחת לגיל 67. היחס המשוער בין מרפאים בעיסוק לאוכלוסייה הוא 0.67 לכל 1,000 איש.
ריפ קרל (Rip Curl) היא יצרנית אוסטרלית גדולה לציוד גלישת גלים.
החברה נוסדה בשנת 1969 על ידי דאג וורבריק ובריאן סינגר בטורקי, ויקטוריה, אוסטרליה וייצרה תחילה גלשנים.
בשנת 1970 התחילו לייצר חליפות גלישה, עם דגש על הפיכת טכנולוגיית צלילה לחליפות המתאימות לגלישה.
כיום ריפ קרל מייצרת לא רק ציוד גלישה אלא גם הלבשה כללית, הלבשת טיפוס הרים, משקפיים, שעונים, הנעלה, תיקים ומוצרים שונים.
ריפ קרל הפכה לאחד ממותגי הגלישה הגדולים ביותר באוסטרליה, אירופה ודרום אמריקה.
ניקי ואן דייק גולשת תחת חסות החברה.
בנוסף למכירה לאלפי מפיצים עצמאיים מסביב לעולם, ריפ קרל מפעילה חנויות באוסטרליה, צרפת, ארצות הברית, קנדה, אנגליה וישראל.
בישראל חנות ריפ קרל משותפת עם חברת גולף ולא פועלת לבדה.
ריף אנדרו לפרנץ הוא כדורסלן עבר, ששיחק במשך 10 עונות בליגת ה-NBA.
לפרנץ שיחק 4 שנים בקבוצת הכדורסל של אוניברסיטת קנזס (בין השאר לצידו של פול פירס), ונחשב לאחד השחקנים הבולטים שלה בכל הזמנים.
נבחר על ידי דנוור נאגטס בדראפט 1998, כבחירה השלישית בסיבוב הראשון.
לפני שהגיע לפורטלנד טרייל בלייזרס שיחק גם בדאלאס מאבריקס ובבוסטון סלטיקס.
לאורך הקריירה שלו לפרנץ תרם בממוצע 10.3 נק', 6.2 ריבאונדים, 1.6 חסימות ו-1.1 אסיסטים ב-26.1 דקות למשחק.
ריפה (באיטלקית: Ripa) הוא שמו של הרובע השנים עשר מבין רובעי העיר רומא בירת איטליה.
מקור שמו של הרובע בביטוי "ריפה גראנדה" (באיטלקית: Ripa Grande - "הגדה הגדולה") בהתייחסות לגדת נהר הטיבר בה היה ממוקם נמל העיר רומא עד אמצע המאה ה-19. הכוונה לגדה המזרחית של נהר הטיבר, למול רובע טרסטוורה שנמצא בגדה המערבית.
סמל הרובע הוא הגה של ספינה המסמל את נמל העיר.
בחלקו הצפוני של הרובע, בסמוך לגבעת הקפיטולין התגלו סימני יישוב מתקופה שקדמה למאה השמינית לפנה"ס, היינו יישוב שקדם להקמת העיר רומא.
בתקופת האימפריה הרומית היה ממוקם ברובע הקירקוס מקסימוס.
כמו כן, היו באזור הרובע בתי אחוזה של רומאים עשירים.
בתי אחוזה אלה נהרסו במהלך על ידי הברברים במהלך המאה החמישית.
בימי הביניים היה האזור בו ממוקם הרבע חלק מהרובע ה-11 של רומא, שנקרא "רובע ריפה ומאמוראטה" (Regio Ripe et Marmorate) על שם הנמל ועל שם גושי השיש (marmora - מרמורה) שהיו מונחים על גדת הנהר משלהי האימפריה הרומית.
מרבית שטח הרובע היה בלתי מיושב למעט מספר מנזרים על גבעת האוונטין.
במהלך המאה ה-16 הפכה גדת הנהר בתחום הרובע לנמל העיקרי של העיר, ומרבית תושבי הרובע התפרנסו מדיג בנהר.
בשנת 1870 נבנו על גדת הנהר חומות ורציפים על מנת למנוע הצפת העיר על ידי הנהר.
בנייה זו הביאה להריסתו של הנמל, ולאבדן הכנסה לתושבי הרובע אשר עזבו אותו.
מרבית מבני הרובע נבנו מחדש בראשית המאה ה-20.
בשנת 1921 פוצל חלקו הדרומי של הרובע והפך לרובע סן סבא.
בתקופת האימפריה הרומית פעל ברובע הקירקוס מקסימוס ששימש למרוצי מרכבות.
כמו כן היו ברובע מקדש הרקולס (המכונה כיום, בטעות, מקדש וסטה) ומקדש פורטונוס, שהיה מוקדש לאל הנהר הרומאי.
כיום ממוקמת ברובע, בסמוך למקדשים כנסיית סנטה מריה אין קוסמדין ובה פה האמת - אחד מסמלי העיר רומא.
ברובע נמצא שער יאנוס המוקדשת לאל הרומאי יאנוס לה ארבעה פתחים, וכן כנסיית סן ג'ורג'יו אל ולאברו וכנסיית סנטה סבינה.
האופרה הגנטית הוא סרט רוק מוזיקלי בבימויו של דארן לין באונסמן, במאי סרטי המסור, המבוסס על המחזמר בעל אותו השם שנכתב על ידי דארן סמית' וטרנס זדוניך.
הסרט, שיצא לאקרנים ב-7 בנובמבר 2008, זכה להקרנות מצומצמות במספר ערים בארצות הברית.
גרסת ה DVD מתוכננת ל-20 בינואר 2009.
עלילת הסרט מתרחשת בעתיד הקרוב, בשנת 2056, בתקופה שבה מגפה קשה של כשל איברים משתוללת.
בעקבות המגפה, מתפתחות השתלות איברים מלאכותיים בגופם של בני האדם.
מתוך הכאוס והבלבול שיוצרת המגפה, קמה חברת GeneCo בבעלותו של רוטי לארגו, שמספקת שירותי השתלות איברים הכוללים תוכנית תשלומים, לאנשים שאין בידם את האמצעים לשלם בעבור בניתוחים החיוניים.
אולם, אנשים שאינם עומדים בתשלומים משלמים מחיר יקר - מתנקש בבעלותם של GeneCo, שנקרא "איש הריפו" (Repo Man), נשלח להחזיר את האיברים מהאנשים הללו ללא רחמים.
הסיפור מתמקד בכמה קווי עלילה, ובסיפורה המרכזי של שיילו וואלאס, בתו של איש הריפו ניית'ן וואלאס, בפרט.
שיילו חולה במחלת דם גנטית חשוכת מרפא, שגרמה גם למותה של אמה, מרני.
ניית'ן, שמסתיר מבתו את העובדה שהוא איש ריפו, מגונן עליה על ידי כליאתה בבית.
בנוסף, מסופר גם סיפורם של ילדיו של רוטי, אמבר סוויט, פאבי לארגו ולואיג'י לארגו, שנלחמים על הירושה.
כל קווי העלילה הללו מתחברים באמצעות סיפורה של בליינד מג, זמרת האופרה שראייתה הוחזרה לה על ידי GeneCo, שעומדת בפני השעות האחרונות של חייה.
היא לא עומדת בתשלומיה לGeneCo ולכן ניית'ן, איש הריפו, נשלח לחסלה אחרי הופעתה האחרונה באופרה של GeneCo, האופרה התורשתית .
שיילו וואלאס (שחקנית: אלקסה וגה) – בתו של ניית'ן וואלאס, איש הריפו.
חולה במחלת דם גנטית חשוכת מרפא, שפגעה גם באמה המנוחה.
שיילו מוחזקת בביתה כלואה ומחויבת בלקיחת תרופות לבל תתמוטט.
ניית'ן וואלאס (שחקן: אנתוני סטיוארט הד) – אביה של שיילו, נסחט על ידי רוטי לארגו על מנת שישרת את ג'ינקו בכישורי הרופא-מנתח שלו כריפו-מן.
בליינד מג (שחקנית: שרה ברייטמן) זמרת האופרה המפורסמת והמצליחה בעולם.
כפופה לחוזה בעלות על ידי ג'ינקו.
נולדה עיוורת וג'ינקו אפשרו לה ראיה על ידי השתלת קרניות דיגיטליות.
החוזה עם ג'ינקו מכריח אותה לשיר, כאשר היא חושבת להפסיק את שירותיה היא מועמדת לעיקול עיניה המושתלות.
אמבר סוויט (שחקנית: פריס הילטון) – זמרת אופרה כושלת ובתו המכורה לניתוחים של רוטי לארגו, בעל חברת GeneCo.
עקב התמכרותה לניתוחים החלה לצרוך זיידראט לא חוקי אצל גרייברובר.
סוחרת בגופה על מנת להשיג את הסם, ומתכננת להחליף את מג לאחר שיעוקלו עיניה.
פאבי לארגו (שחקן: Ogre, סולן להקת סקיני פאפי) – בנו של רוטי לארגו, גונב פני נשים ועונד אותם כמסיכה.
דמותו מכילה פרופיל של אנס, נרקיסיסט ורודף שמלות.
לואיג'י לארגו (שחקן: ביל מוזלי) – בנו השני של רוטי לארגו.
רוצח אלים וולגארי, חמום מוח ומסוכן.
גרייברובר (שחקן: טרנס זדוניך) – סוחר סם הזיידרייט, אותו הוא מוציא מגופות בני אדם.
סוחר בזיידראט ברחובות, ומוכר אותו למרבה במחיר.
רוטי לארגו (שחקן: פול סורבינו) – בעל חברת GeneCo.
מתבשר על ימים ספורים לחייו.
מחליט שאת החברה לא יוריש לאף אחד מילדיו המבישים, ושם את עינו על שיילו כמועמדת פוטנציאלית.
GeneCo - חברת הענק שמספקת השתלות איברים ותוכנית תשלומים נוחה.
אנשי הריפו - מתנקשים בבעלותה של חברת GeneCo שנשלחים להחזיר איברים מאנשים שלא עומדים בתשלומיהם.
זיידרייט - משכך כאבים חזק וממכר שניתן לסובלים מכאבי הניתוחים.
הגרייברובר מוכר גרסאות זולות של הסם, שאותן הוא מוציא מגופות בני אדם.
יש 64 שירים בסרט, כשחלקם נחתכו בשל בעיות זמן.
השירים נעים בין מגוון רחב של סגנונות, כגון רוק, מוזיקה אלקטרונית, פאנק ואפילו מוזיקה קלאסית.
ב-30 בספטמבר 2008 יצא אלבום עם 20 שירים מהסרט באופן דיגיטלי.
מתוכנן לצאת גם אלבום שיכיל את כל 64 השירים, שיצא במקביל לגרסת הDVD של הסרט.
חלק משירי הפסקול הולחנו והופקו על ידי ג'וסף בישארה.
ב-18 לאוקטובר 2024 נערכה בישראל ההקרנה הפעילה הראשונה של ריפו מטעם קאסט "מופע הקולנוע של רוקי ישראל".
ההקרנה נערכה בסינמטק תל אביב והשתתפו בה שחקנים מקבוצת רוקי.
בהקרנה פרטית שנערכה למספר מבקרים בתאריך 4 במרץ בשנת 2008, התקבלו ביקורות חיוביות ואוהדות.
גם בהקרנות נוספות שנערכו בפסטיבלי פנטזיה למיניהם, התגובה הייתה אוהדת וחיובית.
אולם, לפי האתר RottenTomatoes, נראה כי רוב הביקורות כלפי הסרט היו שליליות.
אך, ראוי גם לציין שהביקורות בפורומים של האתר RottenTomatoes היו חיוביות מאוד.
אלמור רואל "ריפ" טורן הבן היה שחקן קולנוע אמריקאי זוכה פרס אמי.
היה מועמד לפרס אוסקר לשחקן המשנה הטוב ביותר לשנת 1983 על משחקו בסרט "שנותי היפות בקרוס קריק".
טורן נולד בעיר טמפל שבמרכז טקסס לתלמה מארי ואלמור רואל טורן (האב).
סיים את לימודיו בהצלחה באוניברסיטת טקסס באוסטין בשנת 1952.
טורן היה דודה של השחקנית, זוכת פרס אוסקר, סיסי ספייסק.
לאחר שסיים את לימודיו עבר טורן להתגורר בהוליווד ושיחק בשנת 1956 בסרטו של איליה קאזאן "בייבי דול".
לאחר מכן עבר לניו יורק ללמוד באולפן השחקנים תחת פיקוחו של לי סטרסברג, וקיבל תפקיד במחזהו של טנסי ויליאמס "ציפור הנעורים המתוקה".
בשנת 1983 הופיע בתפקיד ראשי בדרמה הספרותית "שנותי היפות בקרוס קריק" של מרטין ריט, בה גילם את דמותו של מארש טרנר.
על תפקידו היה מועמד לפרס אוסקר לשחקן המשנה הטוב ביותר.
בשנת 1985 השתתף טורן בסדרה "ילדי הרצח של אטלנטה".
ב-1991 גילם בתפקיד ראשי את הארכאולוג קארל רזניק, אשר הציל את אליוט ווייד אדם שנפל קורבן לבובות רוצחות בסרט "בובתי דולי היקרה".
בשנת 1992 החל טורן לשחק בתפקיד ראשי בסדרה הקומית "המופע של לארי סנדרס", בה גילם את ארתור, מפיק התוכנית המנהל את הצוות בתבונה ובערמומיות.
על תפקידו בסדרה קיבל פרס אמי בשנת 1996. טורן השתתף גם בתפקיד אורח בסדרת הדרמה "שיקגו הופ".
ב-1997 שיחק בסרט הפעולה "גברים בשחור" בו גילם את צ'יף זד, ראש סוכנות הביון.
כמו כן דיבב בסרט האנימציה "הרקולס" את דמותו המיתולוגית של זאוס, אבי האלים.
ב-2004 שיחק טורן בקומדיה של בן סטילר "דודג'בול", בתפקיד אגדת דודג' בול בשם פאטצ'ס האוליאן, המרותק לכיסא גלגלים ומאמן קבוצה חובבנית.
ב-2007 התארח בחמישה פרקים של הסדרה "רוק 30", והיה מועמד לפרס אמי על תפקידו בה.
באותה שנה דיבב בסרט האנימציה "כוורת בסרט".
טורן היה נשוי לשחקנית זוכת פרס טוני אן וודג'וורת' מ-1956 עד 1961. לזוג נולדה ילדה.
לאחר מכן נישא טורן לשחקנית זוכת פרס אוסקר ג'רלדין פייג'.
השניים היו נשואים עד למותה של פייג' בשנת 1987, ונולדו להם שלושה ילדים.
טורן נישא בפעם השלישית לשחקנית הקולנוע איימי רייט , להם נולדו שני ילדים.
בשנת 2004 נעצר טורן בניו יורק לאחר שמכוניתו התנגשה במונית מקומית; בסרט וידאו אשר תיעד את האירוע נראה טורן מקלל שוטרים ומסרב לבצע בדיקת אלכוהול במכשיר נשיפה.
מאוחר יותר באותה שנה זוכה מכל אשמה.
ב-2006 נעצר פעם נוספת בעוון נהיגה בשכרות, הפעם בעיירה בצפון ניו יורק, שם התנגש טורן בסמי-טריילר.
ב-2007 עתר טורן לבית המשפט וקיבל שלילה של רישיון הנהיגה שלו למשך 90 ימים וקנס של 380 דולרים.
ב-2008 נעצר בשלישית בעוון נהיגה בשכרות; לטענת המשטרה ברמן שהיה עם טורן באותו הערב הבחין בו שהוא שיכור כשעזב את המקום.
ב-2009 נגזרה עליו תקופת מבחן של כמה חודשים.
נפטר ב-9 ביולי 2019 בביתו בלייקוויל, קונטיקט, בגיל 88.
ריפבליק איירווייז הוא שמה של חברת תעופה אזורית אמריקאית, שמרכזה באינדיאנפוליס שבמדינת אינדיאנה.
החברה מפעילה קווי תעופה מקומיים בעבור חברות התעופה יונייטד איירליינס, אמריקן איירליינס ודלתא איירליינס.
כמו כן החברה מפעילה טיסות שכר פרטיות.
בסך הכל מוצע שירות נוסעים מתוזמן עם יותר מ-1,000 טיסות יומיות למאה ערים ב-40 מדינות ארצות הברית, קנדה, הקריביים ומרכז אמריקה.
בשנים 1979 עד 1986 פעלה חברה קודמת באותו שם, שגם מרכזה היה באינדיאנופוליס.
חברה זו נוצרה מאיחוד של חברות התעופה האזוריות North Central Airlines,ו-Southern Airways.
בהמשך רכשה גם את Hughes Airwest.
בתקופת קיומה הייתה חברת התעופה הששית בגודלה בארצות הברית.
בשנת 1986 נרכשה על ידי Northwest Orient Airlines שביטלה את המותג ושילבה את פעילות שתי החברות תחת השם Northwest Airlines.
בשנת 2016 נכנסה החברה להליך של הקפאת הליכים וכחלק מתהליך ההבראה אוחדה החברה עם חברת האחות שאטל אמריקה.
בשם אמריקן איגל - נמל התעופה קולומבוס ג'ון גלן, נמל התעופה של אינדיאנפוליס, נמל התעופה הבינלאומי של מיאמי, נמל התעופה הבינלאומי של קנזס סיטי, נמל התעופה לה גוארדיה, נמל התעופה הבינלאומי פילדלפיה, נמל התעופה הבינלאומי של פיטסבורג, נמל התעופה רונלד רייגן וושינגטון נשיונל
בשם דלתא קונקשן - נמל התעופה קולומבוס ג'ון גלן, נמל התעופה של אינדיאנפוליס, נמל התעופה לה גוארדיה
בשם יונייטד אקספרס - נמל התעופה קולומבוס ג'ון גלן, נמל התעופה הבין-יבשתי ג'ורג' בוש, נמל התעופה של אינדיאנפוליס, נמל התעופה הבינלאומי של קנזס סיטי, נמל התעופה לה גוארדיה, נמל התעופה הבינלאומי ניוארק ליברטי, נמל התעופה שיקגו או'הייר, נמל התעופה הבינלאומי של פיטסבורג, נמל התעופה רונלד רייגן וושינגטון נשיונל
ריפבליק אוויאיישן קורפוריישן (מאנגלית: Republic Aviation) הייתה חברה לייצור מטוסים שמרכזה בפרמינגדייל, לונג איילנד.
במהלך השנים ייצרה החברה את המטוסים P-47 ת'נדרבולט, F-84, F-105 ת'נדרצ'יף ואחרים.
החברה נוסדה בשנת 1931 בשם "חברת סברסקי" (Seversky Aircraft Company).
בשנת 1965 נרכשה החברה על ידי פיירצ'יילד, והפכה לחטיבת ייצור נפרדת במסגרתה.
החברה נוסדה בשנת 1931 על ידי אלכסנדר דה סברסקי שהיה טייס קרב בצי הרוסי במהלך מלחמת העולם הראשונה ואיבד אחת מרגליו במהלך תקיפה.
אלכסנדר העסיק הרבה מהנדסים רוסים וגאורגים.
בשנת 1939 הוחלף אלכסנדר סברסקי כנשיא החברה בגלל חוב של למעלה מחצי מיליון דולר ושמה שונה ל-רפבליק אוויאיישן.
בשנות ה-50 של המאה ה-20 עבדה החברה על פרויקט XF-103.
ריפוי או פיתוי: רפואה אלטרנטיבית במבחן הוא ספר מדע פופולרי משנת 2008 העוסק ברפואה אלטרנטיבית ונכתב על ידי אדזארד ארנסט וסיימון סינג.
סינג הוא פיזיקאי, מחברם של ספרי מדע פופולרי, וארנסט הוא פרופסור לרפואה משלימה באוניברסיטת אקסטר.
הספר בוחן את העדויות המדעיות בתחומים אקופונקטורה, הומאופתיה, צמחי מרפא וכירופרקטיקה, וסוקר בקצרה 36 שיטות טיפול נוספות.
טענת המחברים היא שככלל, חסרים תימוכין מדעיים לענפי הרפואה האלטרנטיבית ושעיקר השפעתה אינה עולה על פלצבו.
הסכנה שהם מצביעים עליה היא כאשר מטופלים מעדיפים פנייה לרפואה האלטרנטיבית על פני רפואה מבוססת ראיות ובכך מסכנים את בריאותם וחייהם.
המהדורה העברית נערכה על ידי אלכסנדר אבירם.
המחברים מציגים מספר נקודות ציון בהיסטוריה של הרפואה הקונבנציונלית כאשר טיפולים חדשים ("אלטרנטיביים" ביחס לאותו זמן) זכו ליחס של ביטול, לעיתים אף להתנגדות של ממש, מצד הממסד הרפואי בן אותה תקופה.
גילוי השימוש בתפוזים ולימונים למניעת צפדינה, על סמך ממצאים אמפיריים בלבד (משמעות מחסור בוויטמין C, כמו גם נוכחות הוויטמינים בפירות, לא היה מוכר) התקבל רק עשרות שנים לאחר פרסומו המקורי.
הקזת דם הייתה בשימוש עד המאה ה-19, כאשר מבקריה הראשונים נתבעו על הוצאת דיבה ואף הפסידו.
רק שורה של מחקרים אמפיריים הביאה להכרה שטיפול זה מסכן את החולים הרבה יותר מהעדר טיפול בכלל.
ממצאיה של פלורנס נייטינגייל בדבר חשיבות ההיגיינה נדחו והתקבלו לבסוף רק לאחר מאבקה שגובה במחקר סטטיסטי.
הנחת המחקר כי קיים קשר בין עישון וסרטן נחשבה למגוחכת, אך התקבלה כבר בשלבים הראשונים של המחקר לאור מובהקות התוצאות.
הערכת כל אחד מענפי הרפואה המשלימה נעשית בשני שלבים:
השלב הראשון כולל בדיקת הקשר בין עקרונותיה ובין עקרונות הפיזיקה, הכימיה והביולוגיה המודרניים.
השני, והמשמעותי יותר, מנתח ומרכז תוצאות ניסויים קליניים בתחום זה.
חלק מהביקורות המופיעות בספר נוגעות לכל או למרבית סוגי הטיפולים: היעדר מנגנוני הכשרה והסמכה מוסדרים (בניגוד לסטנדרטים המחויבים ברפואה הקונבנציונלית) והיעדר ביקורת (מעקב אחר הצלחת ותופעות הלוואי של הטיפולים).
כמו כן, מטפלים אלטרנטיביים רבים מגלים עוינות כלפי הרפואה המערבית וממליצים להימנע מטיפולים, גם כאלו שיעילותם מוכחת, כדוגמת חיסונים.
בנוסף, גם טיפולים אלטרנטיביים שיש בהם תועלת הם לרוב יקרים בהרבה מהטיפולים הקונבנציונליים המקבילים.
הספר מבקר בחריפות את תמיכת המלך צ'ארלס ברפואה האלטרנטיבית וכן את פעילותה של האגודה (הלא פעילה כיום) לרפואה משולבת.
באופן אירוני, הספר מוקדש לנסיך.
המחברים טוענים כי מבחינה מדעית, עקרונות ההומאופתיה הם חסרי כל ביסוס ואף נוגדים את חוקי הכימיה, הביולוגיה והרפואה המוכרים.
ההומאופתיה מזוהה כחסרת תועלת לחלוטין: "היא אינה יותר מפלצבו, על אף טענות ההומאופתים".
למעשה, ההומאופתיה מועילה רק למאמינים בה ורק במצבים כמו כאב ודיכאון, ובכל מקרה, טיפול הומופאתי אינו יעיל מטיפול סטנדרטי.
המחברים מוצאים ראיות מוגבלות לתועלת הטיפול בדיקור סיני בכמה סוגי כאב ובחילה, זאת בניגוד לטענות המטפלים שביכולתם לפתור מגוון רחב של בעיות.
גם במקרים אלו, תועלתה מועטת, מוגבלת בזמן, ואינה גבוהה מזו של פלצבו.
צמחי מרפא מסוימים אכן מועילים.
קיימת סכנת זיהום ותגובות לא צפויות עקב התנגשות בין תרופות קונבנציונליות ומרכיבי צמחי המרפא.
אין כמעט פיקוח על תרופות צמחי המרפא כך שהן עלולות לעורר תגובות לוואי קשות, וכן לכלול מתכות כבדות ואף תרופות קונבנציונליות.
כירופרקטיקה עשויה להועיל לבעיות גב ושלד מסוימות אך לא יותר מפיזיותרפיה.
היא חסרת תועלת לכל בעיה אחרת, בניגוד ליומרות אסכולות כירופרקטיות מסוימות.
תמרון הצוואר עלול לגרום לשבץ, וכירופרקטים מרבים לשלוח את מטופליהם לצילומי רנטגן על אף הסיכון שבהם.
ככלל זכה הספר לביקורות אוהדות.
ירחון הרפואה של ניו אינגלנד כתב על המחברים: "סיימון סינג הוא פיזיקאי וכתב מדעי, ואדזארד ארנסט הוא פיזיולוג ופרופסור לרפואה משלימה.
ארנסט הוא בין המוכשרים ביותר לסכם את העדויות בתחום זה".
הדיילי טלגרף כתב על הספר: "בחינה מדעית קפדנית וכתובה בבהירות של טענות בנושאי בריאות בתחומים אקופונקטורה, הומאופתיה, צמחי מרפא וכירופרקטיקה.
בשום מקרה, מלבד יכולות מוגבלות של רפואת צמחי המרפא, אף אחד מ'הטיפולים' אינו מועיל.
הביקורת בכתב העת Nature הייתה חיובית לצד הדאגה שתחושת הוודאות אותה מציגים המחברים "מקבילה לזו של תומכי הטיפולים האלטרנטיביים ומותירה את הצדדים מבוצרים מאי פעם".
הספר עורר ביקורת מצד ציבור הצרכנים והעוסקים ברפואה אלטרנטיבית.
"British Journal of General Practice" פרסם סקירה שכתב ג'רמי סוויין (הדיקן לשעבר של הפקולטה להומאופתיה) שביקרה את הספר ואת הטיעונים בו.
סינג נתבע על ידי אגודת הכירופרקטית הבריטית עקב הערות שכתב על הספר בטור שפורסם בגארדיאן.
לאחר שנתיים, ב-2010, הסירה האגודה את התביעה, לאחר שבית הדין לערעורים מצא שסינג הביע דעה יותר משציין עובדות.
ריפ ואן וינקל הוא סיפור קצר מאת וושינגטון אירווינג שהתפרסם לראשונה בשנת 1819 במסגרת ספרו "מחברת הרישומים של ג'פרי קריון, ג'נטלמן" (The Sketch Book of Geoffrey Crayon, Gent).
גיבור הסיפור, ריפ ואן וינקל, הוא אמריקאי ממוצא הולנדי החי בכפר בהרי קטסקיל שבמדינת ניו יורק, שנרדם למשך 20 שנה.
הסיפור הוא בעל שני חלקים, המתרחשים בפער זמן של 20 שנה זה מזה לפני הירדמותו של ואן וינקל ולאחר שניעור.
החלק הראשון מתחולל לפני המהפכה האמריקאית, ובו ואן וינקל הוא נתין של המלך ג'ורג' השלישי; והשני לאחר מלחמת העצמאות של ארצות הברית וכינון האומה, ובו ואן וינקל הוא אזרח ארצות הברית.
ואן וינקל הוא כפרי עצלן, המעדיף לשוטט ביערות ולשבת עם חבריו במסבאה במקום לעבוד לפרנסת ביתו.
הוא סובל מנחת זרועה של אשתו ולכן נמנע מלשוב הביתה משיטוטיו.
עם זאת, הוא מקובל ואהוב בכפר בשל רוחו הטובה וטוב ליבו.
כאשר הוא יוצא יום אחד לציד בהרי קטסקיל ומשקיף לנהר האדסון הוא רואה איש זקן ומסתורי הנושא חבית במעלה ההר.
ואן וינקל מסייע לאיש, המוביל אותו לקרחת יער בה משחקים כמה אנשים נכבדים משחק כדורת בשקט מוחלט ובאווירת כובד ראש.
בהמשך התברר שהאיש הזקן אינו אלא רוחו של הנרי הדסון והאנשים, רוחות אנשי צוותו, שנעלמו.
ואן וינקל שותה מהחבית, המכילה ג'ין משובח ונרדם.
כאשר הוא מתעורר, ואן וינקל מגלה שזקנו צמח, שכלבו נעלם ושהרובה שלו החליד.
נחרד מן המחשבה לאחֵר לשוב לביתו, חוזר ואן וינקל אל הכפר.
לתדהמתו, הוא מבחין שהכפר גדל, שאיש אינו מכיר אותו ושהוא אינו מכיר איש, ביתו חרב ואשתו נעלמה.
כאשר הוא מגיע למסבאה החביבה עליו הוא מגלה שמסובים שם זרים.
הזרים שואלים אותו לאיזו מפלגה הוא מצביע האם לדמוקרטים או לפדרליסטים והוא אינו מבין את השאלה.
מתברר כי ואן וינקל ישן 20 שנה, בהן זכתה ארצות הברית בעצמאות.
ואן וינקל מזוהה על ידי בתו, שעוברת ברחוב במקרה ואף מבחין בבנו, ריפ, שהוא בטלן הכפר בדיוק כפי שהיה אביו.
ואן וינקל מסתגל לחיים, מתחבב על התושבים על ידי סיפוריו על העבר וכזקן שאינו חייב עוד לעבוד, מגשים את ייעודו כבטלן.
הסיפור, הספוג מראות של צפון אמריקה, נכתב במהלך לילה אחד בפרץ נוסטלגי שחש אירווינג בעודו שוהה בבית גיסו בברמינגהאם, אנגליה, ביוני 1818.
כשנה לאחר מכן ראה הסיפור אור במסגרת קובץ הסיפורים שנכללו בספר "מחברת הרישומים של ג'פרי קריון, ג'נטלמן".
שמו של המו"ל היה קורנליוס ס.
בשנת 1882 הועלתה בווסט אנד בלונדון אופרטה מאת רוברט פלנקט (Robert Planquette) בשם "ריפ ואן וינקל" לפי סיפור זה ואגדת סליפי הולו של אירווינג.
בשנת 1896 החל השחקן ג'וזף ג'פרסון ליצור סדרת סרטי ראינוע שהורכבו מסצנות מתוך הסיפור שהעלה על הבמה.
ב-1903 שולבו הסצנות הנפרדות לסרט מלא.
הסרט נכלל בארכיון הסרטים הלאומי של ארצות הברית.
המלחין פרד גרופה שקד על פואמה סימפונית בנושא ריפ ואן וינקל, ולבסוף שילב כמה מנושאיה בפרק "ריפ ואן וינקל" של "סוויטת נהר האדסון" שחיבר.
בסדרת הטלוויזיה "אזור הדמדומים" נכלל פרק בשם "The Rip Van Winkle Caper" העוסק בהקפאה קריוגנית.
קטעים מן הסיפור מצוטטים בשירם של בל וסבסטיאן "I Could Be Dreaming".
אחד הפרקים של הסדרה אגדות שאהבנו הוא עיבוד של הסיפור ריפ ואן וינקל בשילוב עם מסרים פמיניסטיים.
מושגים הקרויים על שם ריפ ואן וינקל
גשר כביש NY 23 מעל נהר האדסון, שנחנך ב-1935, המחבר את העיירות קטסקיל והאדסון נקרא "גשר ריפ ואן וינקל".
בהצפנה, צופן הבנוי על השהיית זמן ארוכה בין ההצפנה למשלוח המסר ופענוחו (עד 20 שנה) נקרא "צופן ריפ ואן וינקל".
ריפ וואן ווינקל: מעשה; תרגם: א[הרן] טבק, תל אביב: פ.
מספרים אמריקאיים: אנתולוגיה של הסיפור הקצר האמריקאי; תרגם, ערך והקדים סקירה היסטורית ספרותית: שלמה וויסמן, תל אביב: מ' ניומן, תשט"ז 1956.
הסיפור האמריקאי הקלאסי: אנתולוגיה; [מבחר, תרגום מאנגלית והערות]: משה רון, תל אביב: עם עובד ('ספריה לעם'); המפעל לתרגום ספרות מופת, תשע"ב 2012.
בכל הצפנה דטרמיניסטית, בהצפנה חוזרת של מסר נתון עם מפתח הצפנה זהה תמיד יתקבל טקסט מוצפן זהה.
בשל עובדה זו היא אינה יכולה להחשב "בטוחה סמנטית", כי בעצם העובדה שכאשר מופיעים בלוקים מוצפנים זהים אפשר להסיק שהטקסטים המקוריים המתאימים להם היו זהים, מועבר ליריב פוטנציאלי מידע על סכימת ההצפנה שלא היה מושג בדרך אחרת, מה שמאפשר התקפת מוצפן-נבחר בתנאים מסוימים.
מסיבה זו פונקציית הצפנה דטרמיניסטית כזו אינה ראויה לשימוש באופן ישיר אלא רק לאחר הכנת המסר על ידי סכימת ריפוד מתאימה הכוללת ערך אקראי כלשהו.
הריפוד מבטיח שללא תלות במסר תמיד יתקבל בלוק שונה ועל כן תמיד יופק טקסט מוצפן שונה.
תקן PKCS #1 גרסה v1.5 (הקודם) פירט שיטת ריפוד פשוטה כדלקמן: עבור מודולוס בגודל סיביות, להצפנת המסר , בונים בלוק באורך בתים ( נקרא כאן פרמטר ביטחון ונקבע על ידי פונקציית ההצפנה, למשל ב-RSA-1024 הוא ).
הבלוק המורכב על ידי שרשור הערכים לפי הסדר הבא: , כאשר הוא המסר המקורי המיועד להצפנה.
מתחילים בבית אפס לאחריו בית שמכיל את הערך '02', לאחריו מחרוזת אקראית של שמונה בתים לפחות שאינם '00' שצריכה להיות שונה עבור כל מסר אך לא חייבת להיות סודית, אחריה בית אפס נוסף ולבסוף מצמידים את המסר .
את הבלוק שנוצר מצפינים לאחר מכן עם RSA כרגיל: .
לאחר פענוח, המפענח מוודא תחילה שהבלוק בנוי בפורמט הנכון, כלומר הערכים מופיעים לפי הסדר האמור, אם לא הוא דוחה את המסר המוצפן ומחזיר הודעת שגיאה, אם כן, מפרק את הבלוק למחרוזות המקוריות ומחלץ את המסר המקורי .
בשיטה זו בידי המפענח יכולת בסיסית לאתר תקלות או שינויים זדוניים בטקסט המוצפן.
היות שהתוצאה חייבת לעמוד בדרישות התקן, לא סביר שטקסט מוצפן שעבר "שיפוץ" בדרכו אל המקבל על ידי צד שלישי כלשהו (שהטקסט המקורי לא ידוע לו) יתקבל במבנה הנכון לאחר פענוח.
על פניו נראה כאילו סכימת הריפוד הזו מספקת אימות עקיף והיא בטוחה סמנטית בשל תוספת האקראיות של , דהיינו בכל הצפנה יתקבל טקסט מוצפן אחר וכן לפי זה היא אמורה להיות חסינה מפני התקפת מוצפן-נבחר.
אולם ב-1998 הראה דניאל בלייכנבכר ממעבדות בל ששיטת ריפוד זו אינה בטוחה כלל ואפשר לפרוץ אותה על ידי שליחה של כ־ טקסטים מוצפנים לכאורה בהתקפת מוצפן-נבחר אדפטיבית, בהסתמך על יכולת המתקיף לקבל משוב מהמערכת.
כלומר כדי שההתקפה תצליח צריך שלמתקיף תהיה גישה לשרת הפענוח והוא יכול לבקש פענוח של כל טקסט כרצונו.
אם הטקסט אינו תואם PKCS מהסיבה שאינו בנוי בפורמט המתואר הוא אמור לקבל הודעת שגיאה.
הודעת השגיאה במקרה זה משרתת את המתקיף כ"אורקל פענוח" איתו הוא יכול לנחש את הטקסט המוצפן בשיטה האדפטיבית, כלומר כל בקשת פענוח מסתמכת על תוצאות קודמות כדי לצמצם את טווח החיפוש עדי כדי אפשרות יחידה.
ההתקפה הייתה הרסנית במיוחד כיוון ש-SSL הסתמך על סכמת הריפוד הזו וכתוצאה מכך הפך ללא בטוח כלל.
בלום ומיקאלי הציעו שיטת "רדוקציה" להוכחת ביטחון, כלומר הצגת אלגוריתם אפקטיבי שיכול לקרוא תיגר על ההשערה הבסיסית כמו קושי בהיפוך RSA או קושי בפירוק לגורמים, שמכיל את הפרוטוקול עצמו כתת-שגרה.
כלומר מראים שאם קיים אלגוריתם שיכול לפרוץ את הפרוטוקול, אזי בהכרח אפשר להמיר אותו לאלגוריתם שיכול לפתור את הבעיה המתמטית עליה הוא מבוסס.
היות שההנחה היא שקשה לפתור את הבעיה המתמטית עליה הפרוטוקול מסתמך, זוהי הוכחת ביטחון טובה לחוזקו של הפרוטוקול מהיבט תאורטי.
אך אינה פרקטית, מסתבר שקשה להגיע לביטחון פרקטי מוכח שהוא גם יעיל.
בלייר ורוגווי פיתחו את מודל האורקל האקראי כפרדיגמה לבניית פרוטוקולים קריפטוגרפיים בטוחים המסתמך על פונקציה פסאודו-אקראית קריפטוגרפית מעשית כמו SHA-2. הרעיון שלהם לשלב ביטחון מוכח עם יעילות על ידי היוריסטיקה שהושאלה מרעיון של שמיר ופיאט.
ההיוריסטיקה פועלת כך שמשערים לגבי אובייקט כמו פונקציית גיבוב שהוא מתנהג כביכול כאורקל אקראי אמיתי ומנסים להוכיח שהפרוטוקול נכון בהתבסס על כך.
מובן שהוכחת ביטחון בשיטה זו אינה הוכחה חזקה במובן מתמטי טהור.
על כל פנים בדרך זו אפשר לאשש במסגרת מודל אורקל אקראי, אם ההתקפה מספיק גנרית (כלומר בהנחה שהתוקף לא יכול לנצל חולשות ספיציפיות בפונקציית הגיבוב) שהפרוטוקול בטוח.
בניסוח אחר, הרעיון מאפשר לקבל אינדיקציה טובה שהפרוטוקול אינו מכיל כשלים מבניים כלשהם ואם מישהו מצליח לפרוץ אותו, בהכרח היה חייב לנצל חולשות בפונקציית הגיבוב או בפונקציה החד-כיוונית מה שמפר את ההנחה הבסיסית שהן קשות לשבירה.
גרסה זו מעט יותר מרוככת מביטחון מוכח אך פרקטית ויעילה יותר.
סכימת OAEP היא הסכימה הראשונה שמיישמת את מודל האורקל האקראי.
היא יכולה לעבוד עם כל פונקציה חד-כיוונית עם דלת מלכודת (פונקציית הצפנה) שמקבלת קלט ומחזירה פלט באורך סיביות ופונקציית גיבוב בטוחה כלשהי שמקודדת כל הקצר במעט מ- ומשלבת אותו יחד עם ערך אקראי .
השיטה מסתמכת בנוסף גם על חוזקה של פונקציית הגיבוב.
לצורך יישומה בפועל יש להגדיר פרמטר שלם ופרמטר וכן שתי פונקציות כלליות: הראשונה מחולל אקראי שמקבל מחרוזת באורך ומחזיר מחרוזת אקראית באורך ופונקציה נוספת שמקבלת מחרוזת באורך סיביות ומחזירה מחרוזת קצרה יותר באורך (למשל אפשר להשתמש ב- או הסיביות הפחות משמעותיות של SHA-2 לפי הצורך).
כדי לרפד את המסר בוחרים שלם אקראי באורך סיביות ומחשבים את:
כאשר הסימן מסמל שרשור מחרוזות והסמל מייצג XOR.
ההצפנה היא והפענוח מבוצע בדרך דומה.
הסכימה הבסיסית המתוארת הוכחה בטוחה על ידי בלייר ורוגווי בהנחה שפונקציית הגיבוב "אידיאלית".
פירושו של דבר הוא שההנחה היא ש- ו- הן פונקציות רנדומליות המתנהגות כמו אורקל אקראי.
כמובן שמעשית אי אפשר להניח כזו הנחה, אך הפונקציות הקיימות ידועות כמספיק חזקות כדי לבסס עליהן מערכת הצפנה מהיבט פרקטי.
החסרון העיקרי בסכימה המתוארת שאינה "מודעת טקסט-מקור" (plaintext-aware).
בהקשר של מודל אורקל אקראי "מודעות טקסט מקור" פירושה שכדי שתוקף יצליח לבנות טקסט מוצפן "תקף", דהיינו שהמקבל יצליח לפענחו במבנה הנכון לפי התקן עליו לדעת בהכרח טקסט מקור שמתאים לו.
ניסיון לנחש מחרוזת סיביות כלשהי שלאחר פענוחה בפונקציית הפענוח עם מפתח הצפנה כלשהו, יתקבל טקסט מקור במבנה הנכון קשה לביצוע.
ההשלכה היא שהסכימה הבסיסית אינה מוכחת כעמידה נגד התקפת מוצפן נבחר אדפטיבית (CCA2) אלא רק כנגד CCA1. בלייר ורוגווי הציעו גרסה נוספת (כמתואר בתרשים) שלטענתם "מודעת טקסט מקור" והיא פועלת כדלהלן:
כאשר וכן הוא פרמטר נוסף המקיים .
כאן בנוסף משרשרים מחרוזת של אפסים למסר.
וריאציה של הסכימה האחרונה שולבה למעשה בתקן PKCS#2 כסכימת ריפוד מחייבת עבור הצפנה עם RSA.
OAEP נחשבה עמידה כנגד התקפת מוצפן נבחר מסוג 2 אם כי המחברים לא סיפקו הוכחה פורמלית.
ויקטור שופ הוכיח על ידי דוגמה נגדית שתחת מודל אורקל אקראי זה לא תמיד נכון.
הוא הראה שקיימת פונקציה חד-כיוונית שבה קל חשב את מתוך ו- מזה נובע שמבנה ריפוד OAEP אינו יכול להיות עמיד תמיד כנגד CCA2 עבור סתם פונקציה חד-כיוונית.
מאידך הוא גם הוכיח כי עבור פונקציית RSA הסכימה שהוצעה טובה, וזאת רק בשל תכונה ספציפית ל-RSA (בהמשך).
מהדוגמה שהובאה על ידי שופ נראה שכדי שהתקפה מסוג CCA2 תצליח, התוקף צריך להיות מסוגל לפחות חלקית להפוך את התמורה החד-כיוונית .
העובדה שפונקציה חד-כיוונית אינה מעידה בהכרח שהיא חד-כיוונית חלקית (partial domain one-way).
פוג'יסאקי ואחרים הוכיחו שאם הפונקציה היא חד-כיוונית חלקית הרי שסכימת OAEP תהיה בטוחה כנגד CCA2. הגדרה זו של פונקציה חד-כיוונית חלקית חזקה יותר מהגדרה של פונקציה חד-כיוונית רגילה.
מסתבר שבשל תכונת ההומומורפיות של RSA היא נחשבת חד-כיוונית חלקית בהנחה שהיא חד-כיוונית.
כמו כן שופ הוכיח פורמלית שאם המעריך (מפתח ההצפנה) של RSA שווה 3 סכימת RSA-OAEP בטוחה כנגד התקפת מוצפן נבחר מכל סוג, אולם יש הסבורים שמעריך קטן מהווה חולשה בפני עצמה לכן שופ הציע אלטרנטיבה משלו לסכימת OAEP והוכיח פורמלית שהיא בטוחה סמנטית כנגד התקפת מוצפן נבחר בהנחה שהפונקציה חד-כיוונית.
הסכימה משתמשת בפונקציית יתירות משתנה במקום בקבוע המכיל אפסים ואחד בסוף.
סכימת OAEP+ מורכבת מרשת פייסטל בשני סבבים עם שלוש פונקציות כמתואר בתרשים:
הפונקציות המוטמעות בסכימה הן: וכן וכן .
הפונקציה היא פונקציה חד-כיוונית שהיא תמורה הפועלת על סיביות.
הפרמטרים הנוספים מקיימים וכן הערכים ו- צריכים להיות זניחים.
המסר הוא לכל היותר באורך סיביות כאשר .
דן בונה הציע סכימת ריפוד דומה אך פשוטה יותר מזו של שופ והיא נקראת Simplified Asymmetric Encryption Padding.
היא מתאימה להצפנת RSA או רבין.
בסכימה זו אין מגבלה על המעריך, היא מורכבת מסבב בודד.
אם המסר המיועד להצפנה הוא ו- הוא מחרוזת אקראית.
הפונקציה והפונקציה הסכימה פועלת כדלהלן:
פונקציית הריפוד המתוארת מבוצעת לפני ההצפנה, כדי להצפין מסר כלשהו באורך סיביות, תחילה בוחרים מחרוזת אקראית באורך סיביות ומחשבים את ואז .
אם הפרמטרים נבחרו כראוי הסכימה מוכחת כבטוחה נגד התקפת מוצפן נבחר אדפטיבית במסגרת מודל אורקל אקראי.
ריף מסיקה (נולד ב-15 ביוני 1989) הוא כדורגלן ישראלי המשחק בעמדת הקשר במכבי עירוני קריית גת.
מסיקה החל לשחק כדורגל במחלקת הנוער של מכבי נתניה, וב-12 בדצמבר 2006 ערך את הופעת הבכורה שלו במדי הקבוצה הבוגרת, כשנכנס כמחליף במשחק מול הפועל פתח תקווה במסגרת גביע הטוטו.
גם בעונה שלאחר מכן שותף במשחקי גביע הטוטו ובמקביל המשיך לשחק בקבוצת הנוער, ובקיץ הושאל למכבי הרצליה מהליגה הלאומית.
במהלך העונה עבר להפועל רמת השרון בה כבש את שער הבכורה בקריירה שלו, בתיקו 1–1 נגד מכבי עירוני קריית אתא.
תחת המאמן נתי עזריה הפך לשחקן הרכב ראשון, וב-29 באוגוסט 2009 ערך את הופעת הבכורה שלו בליגת העל, כשפתח בהרכב הקבוצה במשחק מול הפועל עכו, אך כחודש לאחר תחילת העונה מונה ראובן עטר למאמן הקבוצה ומסיקה לא זכה לדקות משחק רבות.
בקיץ שוחרר מנתניה וחתם בהפועל הרצליה.
בהרצליה היה מסיקה מלך השערים של הקבוצה עם שמונה שערים ב-32 משחקים, והוסיף שלושה בישולים.
ב-16 ביוני 2011 חתם בהפועל ראשון לציון, העולה החדשה לליגת העל.
ב-3 בדצמבר 2011 הבקיע את שער הבכורה שלו בליגת העל, בניצחון 1–2 נגד מ.ס.
בתום העונה חזרה ראשון לציון לליגה הלאומית, ומסיקה חתם בהפועל בני לוד.
לקראת עונת 2013/2014 חזר לליגת העל כאשר חתם בהפועל תל אביב, אך הוא לא זכה לדקות משחק במדי הקבוצה, ובינואר חתם בהפועל רעננה.
בהופעתו השנייה במועדון הבקיע שער בבעיטות הכרעה במשחק בו ניצחה הקבוצה את מכבי חיפה במסגרת גביע המדינה.
ב-24 ביוני 2014 חתם בהפועל כפר סבא מהליגה הלאומית.
מסיקה כבש ארבעה שערים בעונתו הראשונה במועדון, וסייע לקבוצה להעפיל בחזרה לליגת העל אחרי שבע שנות היעדרות.
במשחק הפתיחה של עונת 2015/2016 בליגת העל הבקיע מסיקה צמד בתיקו 2–2 נגד הפועל רעננה, ובסך הכל כבש שלושה שערים בעונה זו.
ב-15 ביולי 2016 חתם בהפועל אשקלון, העולה החדשה לליגת העל, ובמדיה כבש שער אחד בעונת 2016/2017, וסייע לקבוצה להישאר בליגה.
לקראת עונת 2017/2018 חזר לליגה הלאומית וחתם במדי מכבי הרצליה, במדיה כבש שני שערים.
ב-3 ביולי 2018 חתם בהפועל אום אל-פחם מליגה א', ובעונתו הראשונה בקבוצה כבש שישה שערי ליגה והיה שותף לעלייתה לליגה הלאומית לראשונה בתולדותיה.
ב-21 בדצמבר 2019 כבש את שער הניצחון נגד מכבי תל אביב במסגרת סיבוב ח' בגביע המדינה.
ב-28 בינואר 2020 חזר לקדנציה שנייה בהפועל ראשון לציון.
ב-2 בינואר 2020 חתם בהפועל חדרה וב-7 בינואר 2021 שוחרר מהקבוצה.
ארבעה ימים לאחר מכן חתם במכבי בני ריינה מליגה א' צפון שהעפילה בסיום העונה לליגה הלאומית בפעם הראשונה בתולדותיה.
בסיום עונת 2021/2022 העפיל עם ריינה לליגת העל והיה לו חלק מרכזי בהצלחת הקבוצה.
ב-17 במאי 2022 חזר להפועל אום אל פאחם כשחתם לשנתיים במועדון.
ב-23 בנובמבר 2023 שוחרר מהקבוצה.
ב-2 בינואר 2024 חתם בעירוני טבריה.
ב-9 ביוני 2024 שוחרר מעירוני טבריה.
ב-29 ביולי 2024 חתם בהפועל כפר שלם.
ב-6 ביולי 2025 חתם בהפועל עכו.
ב-2 בספטמבר 2025 חתם במכבי עירוני קריית גת.
ריפּוי בעיסוק הוא מקצוע טיפולי-שיקומי-חינוכי, שמטרתו לספק לאדם כלים ומיומנויות אשר יאפשרו לו להתמודד עם דרישות החיים.
המקצוע מתמקד במגוון עיסוקים המתבצעים על ידי אנשים בכל הגילאים ובקידום מעורבות בעיסוק על מנת לאפשר השתתפות במארג החיים.
השתתפות זו כוללת: פעילויות יומיום בסיסיות (כגון לבוש, אכילה ורחצה), פעילויות יומיום אינסטרומנטליות (כגון ניהול תקציב ושימוש בתחבורה הציבורית) לימודים, עבודה, משחק, פנאי והשתתפות חברתית.
מקצוע הריפוי בעיסוק תופס את התפקוד וההשתתפות בעיסוקים כאינטראקציה בין מיומנויות האדם, מאפייני העיסוק ומאפייני הסביבה.
מרפאים בעיסוק ממלאים כיום תפקידי מפתח בתהליכי האבחון, הטיפול, והשיקום בקרב אוכלוסיות מגוונות, ופעילים במגוון מסגרות במערכות הבריאות, החינוך והרווחה בהתאם לתחומי התמחותם.
אחד התחומים בהם פועלים מרפאים בעיסוק הוא תחום בריאות הנפש.
את תחילת הטיפול בריפוי בעיסוק בתחום בריאות הנפש, נהוג לייחס לתקופה בה נוסד מקצוע הריפוי בעיסוק, בתחילת המאה ה-19. למעשה, מקצוע הריפוי בעיסוק צמח מתוך בריאות הנפש, מתוך מהפכת הטיפול ההומני בפסיכיאטריה.
המקצוע התפתח מתוך ההבנה כי השתתפות בעיסוקים משמעותיים תורמת לבריאות האדם ולאיכות חייו.
מחלות נפש הן גורם מרכזי למוגבלות בעולם ויש ראיות לכך שהתערבות בריפוי בעיסוק משפרת את התפקוד בקהילה עבור המתמודדים עם מחלת נפש חמורה.
מרפאים בעיסוק מטפלים במטופלים המתמודדים עם מגוון אבחנות פסיכיאטריות: סכיזופרניה והפרעות פסיכוטיות אחרות, הפרעות אפקטיביות, הפרעות חרדה (כולל הפרעה טורדנית כפייתית והפרעת דחק פוסט טראומטית), הפרעות אישיות והפרעות התפתחותיות כגון אוטיזם, הפרעות קשב וריכוז והפרעות למידה.
תרומתו הייחודית של מקצוע הריפוי בעיסוק במהלך אשפוז היא מתן טיפול ממוקד עיסוק על פי גישות תפקודיות קוגניטיביות והתנהגותית במטרה לקדם השתתפות במגוון רחב של עיסוקים ובכך לקדם בריאות והחלמה.
שירותי ריפוי בעיסוק ניתנים בכל מסגרות האשפוז בארץ, לאורך כל מעגל החיים, ממחלקות ילדים ונוער פסיכיאטריות עד למחלקות פסיכו גריאטריות.
במרכז לבריאות הנפש "באר יעקב" השירות ניתן גם במעון לניצולי שואה.
מבחינה טיפולית, תפקידו העיקרי של מקצוע הריפוי בעיסוק בבתי החולים הפסיכיאטריים הוא מתן סיוע לאנשים בזיהוי ובהגדרה של קשיים עיסוקיים – תפקודיים, באיתור הגורמים המפריעים בהשתתפות בעיסוקים משמעותיים, ובמציאת פתרונות מותאמים אישית.
הטיפול כולל תמיכה סביבתית סמוך לשחרור במטרה לקדם את התפקוד היומיומי תוך מתן מידע על שירותים ומשאבים זמינים בקהילה.
הדבר נעשה באמצעות הערכה וטיפול פרטני, באמצעות קבוצות טיפוליות ממוקדות ובאמצעות בניית תוכנית שחרור מותאמת אישית.
כיוון שבאשפוז תקופת השהות של המטופל היא מוגבלת, ההערכה והטיפול מתרחשים במקביל ולרוב במסגרת קבוצתית, הקבוצה מאפשרת להעביר מידע ולנהל דיון מובנה בין המשתתפים ובכך לעזור להם ליישם מידע וללמוד זה מזה.
בנוסף, מרפאות בעיסוק מהוות חלק בלתי נפרד מהעבודה הרב-מקצועית של צוותים פסיכיאטריים ותורמות את הידע אודות תפקוד ועיסוקים, גורמים מעכבים או מאפשרים, דרכים לקידום ההשתתפות בעיסוקים והשלכות של צמצום בעיסוקים.
כל זאת על מנת לקדם תהליכי טיפול ושיקום של אנשים עם הפרעות פסיכיאטריות.
מאז ראשית שנות ה-80 חל שינוי משמעותי במדיניות הטיפול הניתן לאנשים המתמודדים עם הפרעה נפשית, ומוקד הטיפול החל לעבור בהדרגה מהאשפוז לקהילה.
כיום, בנוסף לשירותים שמעניקים המרפאים בעיסוק למסגרות אשפוז, הם מספקים שירות גם למסגרות בקהילה, כגון מרכזים קהילתיים לבריאות הנפש, מקלטים לנשים מוכות ולחסרי בית ובתי אבות.
יסודותיו הפילוסופיים של מקצוע הריפוי בעיסוק שואפים לשיפור השתתפותו של האדם בעיסוקים על כל מרכיביהם באופן שיאפשר לו להיות מעורב במארג החיים.
תפיסה זו עולה בקנה אחד עם עקרונות השיקום וההחלמה שהתפתחו בארבעים השנים האחרונות בעולם, העוסקים גם הם בחיפוש וביצירת תפקיד משמעותי לאדם.
כחלק מתפיסת השיקום והחלמה בבריאות הנפש, מרפאים בעיסוק מהווים כיום חלק בלתי נפרד גם ממערך השיקום בבריאות הנפש והם מוגדרים על פי תקנות ונוהלי חוק השיקום (התש"ס, 2000).
בכל מגוון התחומים: דיור, תעסוקה, ליווי משפחות ופנאי.
נעשה שימוש באבחונים סטנדרטים מהמתקדמים בתחום לשם קבלת המידע הבא:
גורמי אדם: תפקודים קוגניטיביים, רגשיים ותקשורתיים.
סביבה: פיזית, חברתית, תרבותית או ווירטואלית.
מרכיבי העיסוק: ניתוח עיסוקים ובחירת עיסוקים המתאימים ליכולות האדם.
בחינת הביצוע העיסוקי: הדרך בה אדם מבצע את הפעילות.
הערכה תפקודית – אבחונים, שאלונים ותצפיות.
קבוצות בעלות אוריינטציה תפקודית שיקומית כמו קבוצת מטבח, קבוצת הכנה לעבודה, קבוצת כישורי חיים ועוד.
ליווי בשיקום- כולל הפנייה לוועדות שיקום והשמה בשירותי השיקום בקהילה.
בטיפול בריפוי בעיסוק בבריאות הנפש, נעשה שימוש במגוון גישות:
גישת ההחלמה –גישה המדגישה ותומכת בפוטנציאל של כל אדם להחלים.
החלמה נתפשת כמסע אישי העשוי לערב פיתוח תקווה, בסיס בטוח ותחושה של עצמי, יצירת מערכות יחסים תומכות, העצמה, שייכות חברתית, מיומנויות התמודדות ומשמעות.
גישה נרטיבית- גישה הבנויה על עקרונות של כבוד לאדם וצדק חברתי ופועלת באופן שיתופי המדגיש ומעצים את יכולת הבחירה של האדם.
גישת הלקוח במרכז- גישה שמובילה את הלקוח לפתח או להשתמש במקורות שיאפשרו ביצוע מוצלח של עיסוקים חיוניים ומשמעותיים.
הלקוח יודע מה הוא רוצה מהטיפול ומה הוא צריך כדי להגיע לרמה רצויה של ביצוע עיסוקי, ובטיפול מתמקדים מאוד בלקוח.
המודל האקולוגי- מודל המתמקד במגוון התנאים והמצבים המשפיעים על הביצוע העיסוקי.
מודל PEOP- מתאפיין בשאיפה לשיפור הביצוע היומיומי בעיסוקים החיוניים של אנשים, ארגונים, אוכלוסיות והשיתוף המשמעותי שלהם בסביבתם.
MOHO- מודל תאורטי המסייע להבין כיצד בני אדם לומדים, רוכשים ומקיימים את דפוסי העיסוק לאורך החיים לצד מעורבות בפעילויות פיזיות, קוגניטיביות וחברתיות.
גישה פסיכו-דינמית- גישה המתחקה אחר עברו של המטופל, כדי לגלות קונפליקטים מהעבר המשפיעים על תפקודו בהווה.
גישה קוגניטיבית- דינמית- גישה היוצאת מתוך האמונה שאדם יכול ללמוד תמיד ולהשתנות תמיד, אם יתנסה בלמידה מתווכת.
גישה קוגניטיבית-התנהגותית – גישה תפקודית שבבסיסה שינוי החשיבה של האדם כדי לשנות התנהגות הנדרשת לתפקוד תקין.
גישה קוגניטיבית-רכישתית- גישה התנהגותית, הדוגלת בהעברה: ללמד את המטופל התנהגויות ותפקודי יומיום.
מודל הרמות הקוגניטיביות –גישה המאמינה כי ניתן לשפר את התפקוד גם ללא תיקון המבנים המוחיים, בעזרת פיצוי על ידי שינוי והתאמת הסביבה לאדם.
מטרות ההתערבות בריפוי בעיסוק בתחום בריאות הנפש כוללות סיוע למטופלים לרכוש ולשמר את המיומנויות הבאות הנדרשות כדי לטפל בעצמם ובאחרים:
ריף נאמן (נולדה ב-26 בדצמבר 1997) היא שחקנית, דוגמנית ומנחת טלוויזיה ישראלית.
נאמן נולדה וגדלה בכפר תבור.
בת לאם צברית ממוצא מרוקאי ולאב מאורוגוואי.
בנעוריה למדה בבית הספר החקלאי כדורי במגמת דרמה ותיאטרון.
בשנים 2016–2018 שירתה בצה"ל, בתור פקידת לשכה בקריה.
מתחילת דרכה נאמן מיוצגת על ידי הסוכנות של רוברטו בן-שושן, שגילה אותה לראשונה כדוגמנית בשנת 2014.
נאמן החלה את דרכה כדוגמנית כבר בגיל שמונה, בקמפיינים לחברות ישראליות כמו "פוקס" ו"תנובה", ובנוסף דגמנה גם לחברות האופנה הישראליות: "גו אנדר", "בלו בירד", "Twentyfourseven" ו"תמנון".
היא השתתפה בקמפיין עולמי של מותג הספורט הגרמני "אדידס", לציון 70 שנה להקמת החברה.
הקמפיין, "SHARE YOUR STRIPS", עלה בו זמנית ברחבי העולם ובין השאר משתתפים בו ליאו מסי, דייוויד בקהאם, קרלי קלוס, פול פוגבה ורבים אחרים.
ריף היא חלק מ"הנבחרת" הישראלית, הכוללת את דנה פרידר, מאיה ורטהיימר, מאור בוזגלו, ועומר חזן.
בינואר 2020 החלה נאמן לדגמן לחברת האופנה הישראלית "קסטרו", לצד רותם סלע ויהונתן מרגי.
באפריל, תבעו מרגי ונאמן את חברת "קסטרו" בטענה שלא קיבלו את התשלום המגיע להם לפי החוזה שנחתם עמם.
בשנת 2017 כיכבה בעונתה השישית של סדרת הנוער "ראש גדול" בערוץ KidZ, בתור מוריה מוסקט.
בנוסף בשנה זו, הופיעה כזמרת בקליפ בסרט "כמעט מפורסמת".
בשנת 2018 שיחקה בסדרה הדרמה-הקומית של yes "על הספקטרום", אשר עלתה לאוויר במאי 2018. באוקטובר של אותה שנה החלה לשחק בעונתה הרביעית של הסדרה הקומית "שנות ה-80" ברשת 13, בתפקיד גליה.
בשנים 2018–2020 שיחקה בסדרת הנוער של ערוץ KidZ "כפולה", בתפקיד ירדן גדות, האקרית.
בנובמבר של אותה שנה השתתפה ב"פסטיגל", במופע "#Freestyle פסטיגל", שהוצג במהלך חג החנוכה.
בשנים 2019–2020 שיחקה בעונה השלישית של סדרת הדרמה-פעולה "פאודה" מבית yes, בתפקיד יערה זרחי.
בשנת 2020 השתתפה במופע הפסטיגל "My פסטיגל" לציון 40 שנה למותג.
בדצמבר אותה שנה החלה לשחק בעונה השלישית של הסדרה "שטיסל" מבית yes.